《浦江书院中》
宋代·郑刚中

弱云障阴黑，疏雨弄织细。
寒灯不生花，庭户起愁吹。
虫话已停声，夜半亦何啻。
失手置书卷，抚心目惊悸。
念此十年间，分明随梦寐。
一从双鹤飞，顾影亦顦悴。
病添女子愁，贫丧丈夫志。
远去松楸旁，团聚类儿戏。
千金买卜龟，所用良失计。
孤悲愈绸缪，万感集肠胃。
卷被拂空床，斑斑落清泪。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。